Самым жа цікавым для мяне, напэўна, з’яўляецца вопыт утаймавання гардыні. У брэнд-менеджары я трапіла, ужо дасягнуўшы пэўнага прафесійнага ўзроўню. Але рэкламай кніг у сеціве на сённяшні дзень займаюцца людзі маладыя. Зусім маладыя. Ты для іх — толькі імя з электроннай паштовай скрыні. Ты не можаш сказаць: “Рабіце так, бо так правільна…” Бо гэтая галіна ў нас у прынцыпе толькі-толькі ўсталёўваецца, і тут няма аўтарытэтаў. Ты з усімі на роўных… Таму даводзіцца шмат прасіць. Напрыклад, размясціць твой матэрыял, агляд ці відэа ў сацыяльнай сетцы, СМІ ці на інтэрнэт-сайце. І тут ужо ўсё залежыць ад чалавека.